**«It Never Rains in Southern California»** er en popsang med melodi og tekst av Albert Hammond og Mike Hazlewood.

Sangen ble utgitt på single i USA 21. oktober 1972 på Mums Records av den engelskfødte sangeren/låtskriveren Albert Hammond. Produsenter var Albert Hammond og Don Altfeld.

Hammonds versjon ble en slager over hele verden, og oppnådde en åttendeplass på den amerikanske Billboard Hot 100-listen samme år.

Den lå på VG-lista i 1973 i tretten uker, med en tredjeplass som beste resultat.

Innhold
-------

Sangen handler om en sanger som flytter til California for å skape seg en karriere i Hollywood, men som mislykkes og går til grunne i prosessen. I verset synger Hammond: *«It never rains in California, but girl, don't they warn ya. It pours, man it pours»*.

Listeplasseringer
-----------------

| Liste | Høyeste plassering |
| --- | --- |
| VG-lista | 3 |
| Den amerikanske Billboard Hot 100-listen | 5 |
| Den sveitsiske singlelisten | 5 |
| Den japanske Oricon-singlelisten | 12 |
| Den japanske Oricon-internasjonale listen | 1 |

Coverversjoner
--------------

Sonny and Cher spilte inn sangen til sitt siste soloalbum, *Mama Was a Rock and Roll Singer Papa Used to Write All Her Songs*. Det ble utgitt i 1973.

Stein Ingebrigtsen utgav en coverversjon på tysk på singlen Telefunken U 56 275 i 1973. Tittelen var «Es Regnet nie in Kalifornien». Teksten var skrevet av Michael Holm.

En coverversjon ble utgitt av Trent Summar & The New Raw Mob i 2000 på deres debutalbum som hadde samme navn som gruppen. Den nådde en 74.-plass på den amerikanske Billboard Hot Country Songs-listen.

«It Never Rains in Southern California» ble også innspilt av Barry Manilow på hans album *The Greatest Songs of the Seventies* i 2002.

Norske versjoner
----------------

Arve Sigvaldsen skrev en norsk tekst. På norsk bærer den tittelen «Solen skinner alltid der du helst vil være».

| År | Sangttel | Artist | Tekstforfatter | Platetype | Plateselskap og katalognummer |
| --- | --- | --- | --- | --- | --- |
| 1973 | «Solen skinner alltid der du helst vil være» | Stein Ingebrigtsen, Terje Fjærns orkester | Arve Sigvaldsen | Single | Talent TS 004 |
| 1973 | «Solen skinner alltid der du helst vil være» | Kirsti Sparboe | Arve Sigvaldsen | Single | Polydor 2052.061 |

Stein Ingebrigtsens innspilling av «Solen skinner alltid der du helst vil være» lå på VG-lista i syv uker i 1973 og på en fjerdeplass i to uker som beste resultat.

Referanser
----------

1. ↑  norwegiancharts.com - Albert Hammond - It Never Rains in Southern California
2. ↑  norwegiancharts.com - Albert Hammond - It Never Rains in Southern California
3. ↑  Hammond Albert – Seems It Never Rains in Southern California
4. ↑  norwegiancharts.com - Albert Hammond - It Never Rains in Southern California
5. ↑  List of number one singles on the Japanese Oricon International Chart List (1968–2000) Arkivert 21. april 2015 hos Wayback Machine.
6. ↑  Se plateetiketten
7. ↑  Se plateetiketten
8. ↑  Se plateetiketten
9. ↑  norwegiancharts.com - Stein Ingebrigtsen - Solen skinner alltid der du helst vil være

Eksterne lenker
---------------

* (en) *It Never Rains in Southern California* på MusicBrainz Rediger på Wikidata